b"\n_START_ARTICLE_\nPort d'Envalira\n_START_SECTION_\nGeografia\n_START_PARAGRAPH_\nEl port d'Envalira uneix el Pas de la Casa, a l'Est, \xc3\xbanic territori d\xe2\x80\x99Andorra de vessant atl\xc3\xa0ntic, amb la resta del pa\xc3\xads, a l'oest, de vessant mediterrani. Al seu peu hi ha les instal\xc2\xb7lacions de frontera amb l'Estat Franc\xc3\xa8s, al municipi catal\xc3\xa0 de Porta, a la comarca de l'Alta Cerdanya._NEWLINE_Les aig\xc3\xbces del vessant atl\xc3\xa0ntic van a la conca del riu Arieja i les del mediterrani, a la Valira.\n_START_SECTION_\nComunicacions\n_START_PARAGRAPH_\nLa carretera que passa pel port \xc3\xa9s l'andorrana CG-2, que es converteix en la N22 francesa. \xc3\x89s l'\xc3\xbanica connexi\xc3\xb3 entre ambd\xc3\xb3s estats. Suporta una gran densitat de tr\xc3\xa0nsit i el port \xc3\xa9s obert pr\xc3\xa0cticament tot l'any. De fet, es tracta del port europeu m\xc3\xa9s alt obert tot l'any._NEWLINE_L'any 2002 va entrar en funcionament el t\xc3\xbanel de pagament del mateix nom que, des de la cota 2.000, salva la part m\xc3\xa9s complicada del port. El t\xc3\xbanel t\xc3\xa9 una llargada de 2.860 m i \xc3\xa9s totalment en territori andorr\xc3\xa0."